b'\n_START_ARTICLE_\nMedveja, Briceni\n_START_SECTION_\nIstoria satului\n_START_PARAGRAPH_\nAmu, cic\xc4\x83, a fost odat\xc4\x83... A\xc8\x99a \xc3\xaencep frumoasele basme moldovene\xc8\x99ti. A\xc8\x99a, probabil, ar \xc3\xaencepe \xc8\x99i legenda Medvejei. Oamenii b\xc4\x83tr\xc3\xaeni spun c\xc4\x83 p\xc4\x83durea de l\xc3\xaeng\xc4\x83 Lipcani \xc3\xaen vremuri c\xc4\x83runte era mare-mare, cic\xc4\x83, ocupa tot acest \xc8\x9binut, dar at\xc3\xaet de mare c\xc4\x83 \xc3\xaentr-\xc3\xaensa huzureau de bine p\xc3\xaen\xc4\x83 \xc8\x99i ur\xc8\x99ii._NEWLINE_\xc3\x8en zilele noastre \xc3\xaen sat locuiesc cu preponderen\xc8\x9b\xc4\x83 ucrainenii \xc8\x99i ei sus\xc8\x9bin c\xc4\x83 satul i-a luat denumirea de la acei ur\xc8\x99i (de la ucrainescul medvidi). Al\xc8\x9bii zic c\xc4\x83 denumirea provine de la numele mo\xc8\x99ierului Medvedev, care era pan, din polonezi. P\xc3\xaen\xc4\x83 azi se mai p\xc4\x83streaz\xc4\x83 aici un toponim Panskaia Storona (Partea Panului)._NEWLINE_Nici prima, nici cea de-a doua legend\xc4\x83 nu au un suport temeinic, deoarece exist\xc4\x83 un document istoric domnesc, de danie, semnat pe 1 aug. 1432, prin care Ilie Voievod \xc3\xaei d\xc4\x83ruie\xc8\x99te boierului s\xc4\x83u Isaia mai multe sate, printre care figureaz\xc4\x83 \xc8\x99i Medveja. La \xc3\xaenceput aici au tr\xc4\x83it rom\xc3\xa2ni, lucru demonstrat \xc8\x99i de multe toponime locale: L\xc3\xaeng\xc4\x83 Odaie, Burtosul, Planul Popii \xc8\x99. a. Drept c\xc4\x83 mai t\xc3\xaerziu apar \xc8\x99i Movila lui Savi\xc8\x9bchi, C\xc3\xaempul lui Sprujinschi, Panskaia Storona, Kazionnaia Storona (Partea de Stat). De aceea mai cu adev\xc4\x83r ar fi versiunea prelu\xc4\x83rii denumirii satului de la p\xc3\xaer\xc3\xaeia\xc8\x99ul Medvedca, o v\xc3\xaen\xc4\x83 mic\xc4\x83 de ap\xc4\x83 de 20\xc2\xa0km lungime, care porne\xc8\x99te de la frontiera cu Ucraina \xc8\x99i se vars\xc4\x83 \xc3\xaen Prut, c\xc4\x83ci, clar lucru, nu poate fi mai vechi satul dec\xc3\xaet acest p\xc3\xaer\xc3\xaeia\xc8\x99, care c\xc3\xaendva avea \xc8\x99i el ap\xc4\x83 mai mult\xc4\x83._NEWLINE_Istoria scris\xc4\x83 \xc3\xae\xc8\x99i aminte\xc8\x99te din nou de Medveja abia \xc3\xaen 1527-1546, care ne informeaz\xc4\x83 c\xc4\x83 p\xc3\xaerc\xc3\xa2labul de Hotin, pe nume Toader, avea privilegii de cump\xc4\x83r\xc4\x83tur\xc4\x83 pentru c\xc3\xaeteva p\xc4\x83r\xc8\x9bi din acest sat de la Petru Vod\xc4\x83 Rare\xc8\x99. Apoi Alexandru Voievod \xc3\xaei \xc3\xaent\xc4\x83re\xc8\x99te pe 5 mai 1554 vistiernicului Mog\xc3\xaeldea partea dinspre r\xc4\x83s\xc4\x83rit a s. Medveja, cump\xc4\x83rat cu 600 zlo\xc8\x9bi t\xc4\x83t\xc4\x83re\xc8\x99ti de la Grozava, fiica p\xc3\xaerc\xc4\x83labului Toader. Mai afl\xc4\x83m c\xc4\x83 Mog\xc3\xaeldea era pan, dar el era Mog\xc3\xaeldea, nu Medvedev._NEWLINE_Satul mai este pomenit \xc8\x99i \xc3\xaentr-un hrisov de la Petru Voievod, datat cu 24 martie 1587 ca punct de hotar pentru o alt\xc4\x83 mo\xc8\x99ie. Iar \xc3\xaentr-un ispisoc din 27 iunie 1604, de la Eremia Movil\xc4\x83, pentru diacul Pavel Taban se precizeaz\xc4\x83: Medveja, unde a fost Oan\xc8\x9b\xc4\x83. \xc3\x8ens\xc4\x83 cine a fost Oan\xc8\x9b\xc4\x83 \xc8\x99i unde anume nu se \xc8\x99tie. La 8 noiem. 1616 domnitorul Radu Mihnea Iona\xc8\x99cu \xc3\xaei \xc3\xaent\xc4\x83re\xc8\x99te lui Iona\xc8\x99cu, fiul Bilei, un sfert din s. Medveja. \xc3\x8en fine, mai afl\xc4\x83m c\xc4\x83 \xc3\xaen 1665 mo\xc8\x99ia apar\xc8\x9binea unor boieri din neamul Hajdeu, ni\xc8\x99te \xc3\xaenainta\xc8\x99i ai lui Bogdan Petriceicu Ha\xc8\x99deu._NEWLINE_Secetele din ultimul deceniu al sec. XIX afecteaz\xc4\x83 puternic via\xc8\x9ba medvejenilor, care sunt nevoi\xc8\x9bi s\xc4\x83 ia porumb \xc8\x99i orz cu \xc3\xaemprumut de la zemstv\xc4\x83, datorie, pe care urmeaz\xc4\x83 s-o achite c\xc3\xae\xc8\x9biva ani la r\xc3\xaend. Apoi se \xc3\xaent\xc3\xaempl\xc4\x83 c\xc4\x83 chiar la sf. sec. o jum\xc4\x83tate din ocina Medveja intr\xc4\x83 \xc3\xaen volostea Lipcani, iar o alt\xc4\x83 jum\xc4\x83tate \xc3\xaen volostea Chelmene\xc8\x9b._NEWLINE_\xc3\x8en \xc8\x99coala parohial\xc4\x83 pred\xc4\x83 religia preotul Vasile B\xc3\xaehovschi, un om st\xc4\x83ruitor \xc8\x99i energic, care e men\xc8\x9bionat cu mul\xc8\x9bumiri. \xc8\x98coal\xc4\x83 ministerial\xc4\x83 satul \xc3\xaenc\xc4\x83 nu are, dar impozit pl\xc4\x83te\xc8\x99te._NEWLINE_La \xc3\xaenc. sec. XX mul\xc8\x9bi oameni (99) sufer\xc4\x83 de tifos, de difterie (9), de rujeol\xc4\x83 (45), de scarlatin\xc4\x83 (935). Satul avea (\xc3\xaen 1904) 170 de case cu 1.068 de suflete. \xc3\x8en 1908 de dou\xc4\x83 ori (la 25 mai \xc8\x99i la 4 iulie) ploi puternice, cu grindin\xc4\x83, pricinuiesc mari pagube ogoarelor. \xc3\x8en 1910 satul parc\xc4\x83 se mai l\xc4\x83rge\xc8\x99te, num\xc4\x83r\xc4\x83 deja 186 de case, dar popula\xc8\x9bia scade, cobor\xc3\xaend p\xc3\xaen\xc4\x83 la 1.050 de locuitori._NEWLINE_Un nou recens\xc4\x83m\xc3\xaent sovietic, cel din 1949, introduce \xc3\xaen listele pentru s. Medveja 2.293 de locuitori, majoritatea de etnie ucrainean\xc4\x83. Apoi recens\xc4\x83m\xc3\xaenturile sovietice \xc3\xaencep s\xc4\x83 se efectueze din 10 \xc3\xaen 10 ani. Cele din 1979 \xc8\x99i din 1989 g\xc4\x83sesc \xc3\xaen sat 2.127 de locuitori (970 de b\xc4\x83rba\xc8\x9bi \xc8\x99i 1.157 de femei) \xc8\x99i, respectiv, 1.926 de locuitori (861 de b\xc4\x83rba\xc8\x9bi \xc8\x99i 1065 de femei). Evolu\xc8\x9bia popula\xc8\x9biei \xc3\xaenregistrat\xc4\x83 \xc3\xaen anii urm\xc4\x83tori e \xc3\xaentruc\xc3\xaetva pozitiv\xc4\x83._NEWLINE_Astfel, \xc3\xaen a. 2000 au fost pu\xc8\x99i \xc3\xaen liste peste 2.100 de locuitori, care vie\xc8\x9buiau \xc3\xaen peste 800 de case. Ultimul recens\xc4\x83m\xc3\xaent din 5-12 oct. 2004 a g\xc4\x83sit \xc3\xaen Medveja iar o mare sc\xc4\x83dere a num\xc4\x83rului popula\xc8\x9biei \xe2\x80\x93 1.661 de locuitori, incl. 761 de b\xc4\x83rba\xc8\x9bi \xc8\x99i 900 de femei (ucraineni \xe2\x80\x93 85 la sut\xc4\x83), faptul dator\xc3\xaendu-se plec\xc4\x83rii multor cet\xc4\x83\xc8\x9beni la lucru peste hotare.'